Cum a atribuit Piedone, acum 14 zile, 40 de milioane de euro unei firme prietene cu directorul de achiziții din Primărie Primarul interimar Daniel Băluţă a anunţat că va deschide o investigaţie internă pentru a lămuri atribuirea contractului de 40 de milioane de euro

miercuri, 4 noiembrie 2015, 5:16

de Mirela Neag şi Cătălin Tolontan

Cu lacrimi în ochi, primarul Piedone Cristian Popescu se întoarce în clădirea pe care a păstorit-o 7 ani. Alergăm pe scări, la 30 de secunde în urma lui.

Scena este neașteptată. De 30 de secunde a fost nevoie. Înconjurat de vreo zece dintre oamenii săi, Piedone stă în holul mare și se uită pe ecranul unui telefon la propria reprezentație.

La cîteva minute după ce își anunțase demisia și căința, bărbatul încercănat privește filmarea de pe telefonul unui subordonat. ”Ai fost bine, șefu’”, îi strecoară cineva. Subordonatul filmase cu telefonul scurta conferință de presă, ținută în afara clădirii.

Ne văd, se fîstîcesc puțin, și ne invită amabili în clădire. Pe holuri e vraiște. Cine a trăit decembrie 1989 știe despre ce e vorba.

Acum e momentul! Dacă ai o părere bună despre tine, poți să iei o primărie. Dacă ai tupeu, un minister. Holurile se deschid.

De dimineață, ne închiseseră telefonul că tot îi pisam cu cereri. Acum, o altă doamnă de la presă spune ”cu drag” la cîteva minute. Dintr-o dată, nimic nu e prea mult.

E diferența dintre 22 decembrie 1989, la 7 dimineața, cînd scutierii aveau senzația că dețin controlul Pieței Palatului, și cele două ore mai tîrziu, cînd ”raportez, vin coloanele de oameni din tot orașul!”.

Directorul de achiziții Adrian Cormoș vine de acasă deși e în concediu medical din septembrie. Ne simțim penibil, omul e bolnav.

Cu doar cinci minute în urmă, în fața Primăriei sectorului 4:

Am demisionat. Era un act de normalitate. Dar mă pot uita în continuare în ochii cetățenilor Sectorului 4.

V-ați uitat în ochii locuitorilor și cînd ați atribuit, pe 21 octombrie 2015, un contract de 40 de milioane de euro pentru reabilitarea termică a blocurilor unei firme cu care directorul dumneavoastră de achiziții are interes de afaceri?

Toate aceste răspunsuri vi le dau și vi le dau și ulterior. Nu, eu nu am atribuit acea licitație, ci … Site-ul SEAP, cu asistență din partea UCVAP de la început pînă la sfîrșit. De aceea a durat un an.

Dar nu un site atribuie contractele! Dumneavoastră, ca Primărie, sînteți ordonator principal de credite. Acel om nu era subordonatul dumneavoastră?

Domnule Tolontan, dacă vreți să vă jucați și să mă vedeți în genunchi, e OK, o pot face și pe-asta. Dacă pe fondul emoțional al evenimentelor îmi puneți asemenea întrebări, o pot înțelege și pe asta … Alte discuții nu fac, referitor la instituție. Nu mai sînt primar!

Despre ce e vorba.

În septembrie 2014, Primăria Sectorului 4 publică pe SEAP anunţul de participare nr.153825 prin care anunţă că doreşte să reabiliteze termic blocurile din sector în cadrul unui contract în valoare de 68 de milioane de euro.

După 13 luni şi 14 modificări ale caietului de sarcini şi formularelor de licitaţie, contractul este atribuit pe 21 octombrie unei asocieri formată din SC Grant CPC SRL, SC Art Construct ACM SRL, SC Adrian Construct SRL şi SC Concelex SRL. Din cele 6 oferte depuse a fost aleasă a doua clasată, suma finală a contractului ajungînd la 40 de milioane de euro.

Cîștigătorii au fost descalificați ”pentru că le-am cerut niște explicații și nu ni le-au dat”, spune directorul de achiziții, Adrian Cormoș.

160 de blocuri ar urma să fie izolate termic (anvelopate) cu cele 40 de milioane

1.600 de blocuri există în Sectorul 4 al Bucureștiului

Atenţia este atrasă de firma SC Art Construct ACM SRL, care este deţinută de Lucian Petrescu, fostul asociat de afaceri a lui Adrian Dragoş Cormoş, fix directorul de achiziţii al Primăriei Sector 4.

Petrescu şi Cormoş au fondat în 2008 firma Art Glass SRL. Cînd a ajuns în primărie, în 2009, Cormoş a cesionat părţile sociale deţinute la Art Glass către tatăl său, Vasile Cormoş, care a continuat afacerile cu Lucian Petrescu şi prin asocierea la MKD Termoplus SRL.

Şi Art Glass SRL, şi MKD Termoplus SRL funcţionează în sediul Art Construct.

Mai mult, Dragoş Cormoş a garantat un credit de 150.000 de lei pentru MKD Termoplus cu propria locuinţă. (vezi facsimil).

Nu insistăm. Este aceeaşi încrengătură de firme, asociaţi şi funcţionari publici uniţi de interese financiare comune ce se formează în jurul banilor publici. În cazul de față, legăturile dintre personaje sînt deconspirate exact de numele firmei în care ei coexistă: Art Grup GIE sau Grupul de Interese Economice.







Discuția purtată cu Adrian Cormoș la sediul Primăriei spune tot.

N-ați avut împreună cu Lucian Petrescu o firmă?

Nu eu, tatăl meu.

Ba și dumneavoastră, iertați-ne, la Art Glass, pînă în 2009.

Da, îmi amintesc, dar am fost acolo numai cîteva luni. Eu în Primărie am venit prin 2008.

Și nu vedeți nici un conflict de interese?

Nu văd, sincer.

După aceea în locul dumneavoastră a intrat în firmă tatăl dumneavoastră.

Da, dar e treaba lui.

Tot cu o firmă a aceluiași om ați mai avut o legătură.

Nu, nici vorbă!

Vă rugăm gîndiți-vă un pic. Sînteți sigur?

Da, nici o legătură.

Ați gajat cu propria casă un credit de 150.000 de lei la firma MKD Termoplus.

Da? Nu știu, poate tata.

Cum nu știți dacă cineva a gajat cu casa dumneavoastră?!

Păi dacă a gajat tata casa eu am încredere.

Bine, dar trebuia să vă spună, trebuia să-i dați o împuternicire, nu vă aduceți aminte că ați avut casa gajată pentru o firmă care, mai apoi, a prins contracte cu Primăria unde erați director de achiziții?

Nu îmi amintesc.

”Nu eu am semnat contractul și nu am avut nici o legătură cu procedura. Eu mi-am delegat semnătura” Cristian Popescu Piedone, primar demisionar al Sectorului 4 ” Asigur cetățenii Sectorului 4 că voi face o comisie, voi deschide o anchetă internă și în cazul în care voi sesiza orice neregulă în această achiziție, voi rezilia contractul cadru. Pînă marți veți avea răspunsul ” Daniel Băluță, primar interimar

Cînd am ieșit din Primărie, am trecut prin biroul fostului primar. Piedone era în secretariat, mînca pe fugă dintr-o pungă de la McDonald’s, ca un om care stă între un tren plecat și unul despre care nu știe cînd va veni.

Ne strîngem mîinile. Ne scuzăm, cu un reflex uman. ”Ne pare rău că ne-am întîlnit în astfel de circumstanțe. Asta e viața. Măcar pentru noi e viață”. Aprobă amar din cap.

I s-au aburit ochii.